A rómaiak a sikeres pharoszi ostrom után még benyomultak néhány illíriai területre, majd újból békét kötöttek, ám ezúttal az immár saját jogán királyként elismert Pinnésszel. Ennek során visszaállították az status quót, az Epidamnosz és Apollónia közötti római protektorátust helyreállították, Pinnészt pedig hadisarc megfizetésére kötelezték. Miután a dolgokat nyár végéig így elrendezték, a consul diadalmasan visszatért Rómába. A Római Köztársaságot ezt követően végképp lefoglalta a punok elleni háború, különösen miután Hannibál a hispániai Saguntumot is meghódította.